Kavaliers buig die knie in Potch | Netwerk24
Kavaliers buig die knie in Potch
Bo probeer die Kavaliers se Gerrit van Wyk en Jacquin Jansen (regs) ’n Luiperd-speler grond toe bring.Foto: Wouter Pienaar/Potchefstroom Herald
Die Boland Kavaliers het Vrydagaand hul wedstryd in die Curriebeker-eersteliga teen die Luiperds in Potchefstroom 35-12 verloor.
Die Kavaliers was rustyd reeds met die rug teen die muur met die Luiperds 28-12 gerieflik voor.
Dit is in skrille kontras met hul vorige wedstryd teen die Oostelike Provinsie Olifante wat hulle maklik
70-12 (35-0) gewen het.
Volgens Randall Modiba, hoofafrigter van die Boland, het sy span onder ’n rits vreemde beslissings van die skeidsregter deurgeloop. “Dis nie ’n gewoonte van ons om te kla oor ’n skeidsregter nie, maar ons is deur die fluitjie gekortwiek. Dit, en die feit dat ons ’n hele paar nuwe manne in die groep het, het ons ritme versteur. Ons het egter in die tweede helfte teruggeveg en die name van Wayne Smit (plaasvervanger-binnesenter), Benardo Botha (vleuel) en Ralton October (reserwe-skrumskakel) verdien vermelding. Ons lynstaan was deurgaans goed,” het Modiba gesê toe hy oor die positiewe aspekte van die wedstryd gevra is.
Boland speel Saterdag teen die Border Bulldogs in Bredasdorp en sal gewis sy 100%-tuisrekord in stand wil hou.
Puntemakers: Kavaliers: Drieë deur Clemen Lewis (haker) en Tapiwa Tsomondo (flank) asook ’n doelskop deur Jacquin Jansen (losskakel).